Il-Ministru għal Għawdex iħabbar il-pjan għas-settur turistiku f'Għawdex F'konferenza tal-aħbarijiet, il-Ministru għal Għawdex Clint Camilleri nieda l-kampanja promozzjonali internazzjonali li taqa' taħt l-umbrella tas-sit VisitGozo. Dan bħala parti mill-ħidma tal-Gvern Malti sabiex f'dawn iż-żminijiet jippromwovi lil Għawdex fuq il-mappa turistika għax xhur li ġejjin. Il-kampanja li qed tiġi implimentata tiffoka fost l-oħrajn fuq it-turisti minn pajjiżi Ewropej, bħall Ġermanja, is-suq Skandinavu u pajjiżi oħrajn fiż-żona ċentrali u tal-Punent tal-Ewropa. Il-Ministru għal Għawdex qal li, "Il-kampanja promozzjonali hija waħda wiesgħa fejn qed noperaw fuq il-pjattaformi kollha possibbli, kemm diġitali kif ukoll tradizzjonali. Fost l-oħrajn se nkunu qed naraw li fuq it-trams f'Berlin u anke fi Frankfurt ikun hemm reklam ta' VisitGozo u kampanja fuq il midja soċjali, televixin u anke postijiet frekwentati minn eluf ta' nies". Dan kollu qed isir fi sfond ta' ħidma estensiva fuq is-sit uffiċjali ta' VisitGozo, b'dehra moderna u li toffri aktar informazzjoni fuq diversi niċeċ turistiċi f'Għawdex. Il-Ministru Clint Camilleri spjega li Għawdex ukoll ġibed l-għajn ta' bosta siti oħra hekk kif għal sena oħra ngħata ranking għoli fil-Quality Coast Awards, tant li laħaq il-massimu tal-punti fil kategorija Gold Destinations. Huwa żied jgħid li s-settur turistiku huwa wieħed mill-aktar pilastri importanti fl-ekonomija Għawdxija u hawn qal li biex dan jissaħħaħ, f'din il-gżira saru bosta xogħlijiet infrastrutturali flimkien ma' bosta investimenti u proġetti fosthom dak tal-Fast Ferry. Filwaqt li rringrazzja lill-awtoritajiet kollha konċernati, huwa elenka l-bosta skemi li nieda dan il gvern, li lkoll qed jgħinu lil Għawdex jirkupra mid-daqqa minħabba l-pandemija. Huwa temm jgħid li, "Filwaqt li rridu nkunu responsabbli fil-mod kif naġixxu, irridu nħarsu b'ottimiżmu 'l quddiem. Il gvern wera biċ-ċar li mhu se jħalli lil ħadd waħdu speċjalment wara xhur ta' sfidi kbar. Il-Ministeru għal Għawdex, proprju fl-aktar żmien diffiċli, wettaq l-aktar kampanja promozzjonali intensiva fuq livell internazzjonali għall-gżira Għawdxija. Il-mira tagħna tibqa' li nixprunaw is-settur turistiku li jibqa' waħda mill-aktar industriji importanti f'pajjiżna." Id-Direttur tat-Turiżmu u l-Iżvilupp Ekonomiku fi ħdan il-Ministeru għal Għawdex Ronald Sultana qal li, "Ħdimna bis-sħiħ sabiex infasslu kampanja promozzjonali fuq diversi pjattaformi kemm diġitali kif ukoll tradizzjonali sabiex inkabbru l-għarfien ta' Għawdex fis-suq internazzjonali, proprju fost udjenzi mmirati li huma aktar inklinati li jagħżlu lil Għawdex għall-btala tagħhom. Qed inkomplu noffru skemi lill-operaturi Għawdxin fosthom ta' marketing filwaqt li għamilna revamp tas-sit elettroniku visitgozo.com li hija kruċjali wkoll fil-first impressions speċjalment waqt kampanji promozzjonali diġitali." Preżenti għal din il-konferenza kien hemm ukoll is-Segretarju Permanenti John Borg, il-Kap Eżekuttiv tal-Gozo Tourism Authority Joe Muscat u ċ-Ċermen Paul Scicluna, u l-Kap Eżekuttiv tal Gozo Business Chamber Daniel Borg.